Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 603/1999 του Συμβουλίου για την επιβολή οριστικού δασμού αντιντάμπινγκ στις εισαγωγές σπάγκων για δεσίματα ή δεματιάσματα από πολυπροπυλένιο, καταγωγής Πολωνίας, Τσεχικής Δημοκρατίας και Ουγγαρίας, και για την οριστική είσπραξη του επιβληθέντος προσωρινού δασμού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Με τον κανονισμό (ΕΚ) αριθ. 603/1999, το Συμβούλιο επέβαλε οριστικούς δασμούς αντιντάμπινγκ στις εισαγωγές σπάγκων για δεσίματα ή δεματιάσματα από πολυπροπυλένιο καταγωγής, μεταξύ άλλων, Πολωνίας, με εξαίρεση τις περιπτώσεις κατά τις οποίες το εν λόγω προϊόν παράγεται και εξάγεται απευθείας και τιμολογείται σε εταιρεία εισαγωγής στην Κοινότητα από την εταιρεία WKI Isoliertechnik Spolka z.o.o, οι οποία πρότεινε μεμονωμένη ανάληψη υποχρεώσεων ως προς τις τιμές που έγινε αποδεκτή από την Επιτροπή με την απόφαση αριθ. 1999/215/ΕΚ.

2. Εντούτοις, η ως άνω εταιρεία ανακάλεσε πλέον την ανάληψη υποχρεώσεων που είχε προτείνει, καθώς της ήταν δύσκολο να τηρήσει ορισμένες προϋποθέσεις που συνδέονταν με αυτήν.

3. Συνεπώς, με τον συνημμένο κανονισμό προτείνεται να καταργηθεί η απαλλαγή από τους δασμούς αντιντάμπινγκ που είχε παραχωρηθεί στην εν λόγω εταιρεία.

4. Παράλληλα με τον παρόντα κανονισμό, υποβάλλεται πρόταση απόφασης για την τροποποίηση του πίνακα των ενδιαφερόμενων μερών, των οποίων οι αναλήψεις υποχρεώσεων είχαν γίνει αποδεκτές στο πλαίσιο της προαναφερθείσας διαδικασίας.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 603/1999 του Συμβουλίου για την επιβολή οριστικού δασμού αντιντάμπινγκ στις εισαγωγές σπάγκων για δεσίματα ή δεματιάσματα από πολυπροπυλένιο, καταγωγής Πολωνίας, Τσεχικής Δημοκρατίας και Ουγγαρίας, και για την οριστική είσπραξη του επιβληθέντος προσωρινού δασμού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], όπως τροποποιήθηκε για τελευταία φορά από τον κανονισμό (ΕΚ) αριθ. 905/98 [2] της 27ης Απριλίου 1998, και ιδίως το άρθρο 8 παράγραφος 9 και το άρθρο 9,

[1] ΕΕ L 56 της 6.3.1996, σ. 1.

[2] ΕΕ L 128 της 30.4.1998, σ. 18.

την πρόταση που υπέβαλε η Επιτροπή κατόπιν διαβουλεύσεως με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΓΕΝΕΣΤΕΡΗ ΔΙΑΔΙΚΑΣΙΑ

(1) Το Συμβούλιο, μετά από έρευνα που άρχισε με τη δημοσίευση σχετικής ανακοίνωσης στην Επίσημη Εφημερίδα των Ευρωπαϊκών Κοινοτήτων [3], επέβαλε, με τον κανονισμό (ΕΚ) αριθ. 603/1999 [4], οριστικούς δασμούς αντιντάμπινγκ στις εισαγωγές σπάγκων για δεσίματα ή δεματιάσματα από πολυπροπυλένιο καταγωγής Πολωνίας, Τσεχικής Δημοκρατίας και Ουγγαρίας.

[3] ΕΕ C 1 της 3.1.1998, σ. 10.

[4] ΕΕ L 75 της 20.3.1999, σ. 1.

(2) Επίσης στο πλαίσιο της ίδιας έρευνας η Επιτροπή αποδέχθηκε, με την απόφαση αριθ. 1999/215/ΕΚ της 16ης Μαρτίου 1999 [5], αναλήψεις υποχρεώσεων ως προς τις τιμές που πρότεινε, μεταξύ άλλων, η πολωνική εταιρεία WKI Isoliertechnik Spolka z.o.o (καλούμενη εφεξής "η εταιρεία").

[5] ΕΕ L 75 της 20.3.1999, σ. 34.

Β. ΑΝΑΚΛΗΣΗ ΤΗΣ ΑΝΑΛΗΨΗΣ ΥΠΟΧΡΕΩΣΕΩΝ

(3) Εντούτοις, η ως άνω εταιρεία ανακάλεσε πλέον την ανάληψη υποχρεώσεων που είχε προτείνει, καθώς της ήταν δύσκολο να τηρήσει ορισμένες προϋποθέσεις που συνδέονταν με αυτήν.

(4) Συνεπώς, μετά την εν λόγω ανάκληση, θα πρέπει να καταργηθεί η απαλλαγή από τους δασμούς αντιντάμπινγκ που είχε παραχωρηθεί στην εν λόγω εταιρεία και να επιβληθούν οριστικοί δασμοί, σύμφωνα με το άρθρο 8 παράγραφος 9 και το άρθρο 9 του κανονισμού (ΕΚ) αριθ. 384/96.

Γ. ΟΡΙΣΤΙΚΟΣ ΔΑΣΜΟΣ

(5) Η έρευνα που είχε ως αποτέλεσμα την αποδοχή της ανάληψης υποχρεώσεων, την οποία είχε προτείνει η εταιρεία, ολοκληρώθηκε με τη συναγωγή τελικού συμπεράσματος όσον αφορά το ντάμπινγκ και τη ζημία με τον κανονισμό (ΕΚ) αριθ. 603/1999.

(6) Σύμφωνα με το άρθρο 8 παράγραφος 9 του κανονισμού (ΕΚ) αριθ. 384/96, ο συντελεστής του δασμού αντιντάμπινγκ που χρειάζεται πλέον να επιβληθεί στην εν λόγω εταιρεία πρέπει να καθοριστεί με βάση τα πραγματικά περιστατικά που επιβεβαιώθηκαν στο πλαίσιο της έρευνας, η οποία είχε ως αποτέλεσμα την ανάληψη υποχρεώσεων. Με βάση τα ανωτέρω και σύμφωνα με τα αιτιολογικά σημεία (15), (71) και (75) του κανονισμού (ΕΚ) αριθ. 603/1999, κρίνεται σκόπιμο ο συντελεστής του οριστικού δασμού αντιντάμπινγκ να καθοριστεί στο 15,7% κατ'αξίαν.

Δ. ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) αριθ. 603/1999

(7) Με βάση τα ανωτέρω, ο κανονισμός (ΕΚ) αριθ. 603/1999 πρέπει να τροποποιηθεί, προκειμένου να διαγραφεί η συγκεκριμένη εταιρεία από τον πίνακα των εταιρειών που χαίρουν απαλλαγής από τους δασμούς αντιντάμπινγκ που επιβάλλονται στους σπάγκους για δεσίματα ή δεματιάσματα από πολυπροπυλένιο καταγωγής, μεταξύ άλλων, Πολωνίας, και να επιβληθεί στα προϊόντα της οριστικός δασμός αντιντάμπινγκ 15,7%.

(8) Παράλληλα με τον παρόντα κανονισμό, η Επιτροπή τροποποίησε, με την απόφαση αριθ. 2000/..../ΕΚ [6], την απόφαση αριθ. 1999/215/ΕΚ και διέγραψε την εν λόγω εταιρεία από τον πίνακα των ενδιαφερόμενων μερών, των οποίων οι αναλήψεις υποχρεώσεων είχαν γίνει αποδεκτές.

[6] ΕΕ L, [αριθμός], [ημερομηνία], σ. [σελίδα].

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 2 του κανονισμού (ΕΚ) αριθ. 603/1999 αντικαθίσταται από το ακόλουθο κείμενο:

2. Οι συντελεστές του οριστικού δασμού αντιντάμπινγκ, που επιβάλλονται στην τιμή "ελεύθερο στα κοινοτικά σύνορα πριν την καταβολή δασμού", για τις εισαγωγές προϊόντων που κατασκευάζουν οι ακόλουθες εταιρείες έχουν ως εξής:

>ΘΕΣΗ ΠIΝΑΚΑ>

Άρθρο 2

Το άρθρο 2 παράγραφος 2 του κανονισμού (ΕΚ) αριθ. 603/1999 αντικαθίσταται από το ακόλουθο κείμενο:

2. Οι εισαγωγές που πραγματοποιούνται στο πλαίσιο των αναλήψεων υποχρεώσεων που προτάθηκαν και έγιναν αποδεκτές, διασαφίζονται με βάση τoυς ακόλουθους πρόσθετους κωδικούς TARIC:

>ΘΕΣΗ ΠIΝΑΚΑ>

Άρθρο 3

Ο παρών κανονισμός αρχίζει να ισχύει την επομένη της ημερομηνίας δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος